b"\n_START_ARTICLE_\nTik\xc4\x97jimo doktrinos kongregacija\n_START_PARAGRAPH_\nTik\xc4\x97jimo doktrinos kongregacija (lot. Congregatio pro Doctrina Fidei; CDF) \xe2\x80\x93 vienas i\xc5\xa1 Romos kurijos strukt\xc5\xabrini\xc5\xb3 padalini\xc5\xb3 \xe2\x80\x93 kongregacija, anks\xc4\x8diau buvusi \xc5\xbeinoma kaip Romos ir visuotin\xc4\x97s inkvizicijos auk\xc5\xa1\xc4\x8diausioji \xc5\xa1ventoji kongregacija. Tai seniausia i\xc5\xa1 devyni\xc5\xb3 Romos kurijos kongregacij\xc5\xb3. Sukurta katalik\xc5\xb3 ba\xc5\xbeny\xc4\x8dios kovai su erezija, \xc5\xa1iandien ji yra tarp aktyviausi\xc5\xb3 pagrindini\xc5\xb3 Kurijos padalini\xc5\xb3, pri\xc5\xbei\xc5\xabri katalikyb\xc4\x97s doktrin\xc4\x85. Istoriniame kontekste geriausiai \xc5\xa1i kongregacija \xc5\xbeinoma kaip \xc5\xa0ventoji inkvizicijos tarnyba. Kongregacijos b\xc5\xabstin\xc4\x97 \xc4\xafsik\xc5\xabrusi \xc5\xa0ventosios tarnybos r\xc5\xabmuose (it. Palazzo del Sant'Uffizio), \xc5\xa1alia Vatikano miesto ribos. Kongregacijoje dirba patar\xc4\x97j\xc5\xb3 taryba, kurios veikloje dalyvauja kardinolai, vyskupai, kunigai, teologai, kanon\xc5\xb3 teis\xc4\x97s specialistai.\n_START_SECTION_\nIstorija\n_START_PARAGRAPH_\nKongregacijos \xc4\xafk\xc5\xabr\xc4\x97ju 1542 m. laikomas popie\xc5\xbeius Paulius III, paskelb\xc4\x99s Apa\xc5\xa1tali\xc5\xa1k\xc4\x85j\xc4\x85 konstitucij\xc4\x85 Licet ab initio. Kongregacijos vienintelis tikslas buvo \xe2\x80\x9eskleisti patikim\xc4\x85 katalik\xc5\xb3 doktrin\xc4\x85 ir apginti tas krik\xc5\xa1\xc4\x8dioni\xc5\xa1k\xc4\x85sias tradicines vertybes, kurios atsid\xc5\xabr\xc4\x97 pavojuje d\xc4\x97l nauj\xc5\xb3 ir nepriimtin\xc5\xb3 doktrin\xc5\xb3\xe2\x80\x9c. Popie\xc5\xbeiaus sukurta Romos ir visuotin\xc4\x97s inkvizicijos auk\xc5\xa1\xc4\x8diausioji \xc5\xa1ventoji kongregacija, sudaryta i\xc5\xa1 kardinol\xc5\xb3 ir kit\xc5\xb3 dvasinink\xc5\xb3, tarnavo kaip paskutin\xc4\x97 teismin\xc4\x97 instancija teisiamiems eretikams bei vaidino svar\xc5\xb3 ind\xc4\x97l\xc4\xaf kontrreformacijos jud\xc4\x97jime._NEWLINE_Valdant popie\xc5\xbeiui Pijui X, 1908 m. kongregacija oficialiai pavadinta \xc5\xa0ventosios tarnybos auk\xc5\xa1\xc4\x8diausi\xc4\x85ja \xc5\xa1vent\xc4\x85ja kongregacija. Daugelyje kataliki\xc5\xa1k\xc5\xb3 kra\xc5\xa1t\xc5\xb3 neformaliai vadinta tiesiog \xc5\xa0vent\xc4\x85ja tarnyba (it. Sant'Uffizio). II Vatikano susirinkimo pabaigoje, 1965 m. gruod\xc5\xbeio 7 d. ji tapo Tik\xc4\x97jimo doktrinos \xc5\xa1vent\xc4\x85ja kongregacija. Netrukus po 1983 m. kanon\xc5\xb3 teis\xc4\x97s kodekso \xc4\xafsigaliojimo pavadinime nebeliko \xc5\xbeod\xc5\xbeio \xe2\x80\x9e\xc5\xa1ventoji\xe2\x80\x9c - ji tapo Tik\xc4\x97jimo doktrinos kongregacija."